b'\n_START_ARTICLE_\nUstava tretjega maja\n_START_SECTION_\nVojni za ustavo\n_START_PARAGRAPH_\nUstava 3. maja dejansko ni nikoli stopila v veljavo, saj je bila \xc5\xbee naslednjega leta ukinjena zaradi upora dela plemstva in oboro\xc5\xbeenega posega absolutisti\xc4\x8dnih sosed Republike: Rusije in Prusije. Izgubljena vojna se je kon\xc4\x8dala s t. i. drugo delitvijo Republike, ko sta napadalca anektirala dobr\xc5\xa1en del njenega ozemlja._NEWLINE_Dve leti pozneje, marca 1794 je na preostalem ozemlju Republike izbruhnila vstaja proti ruskim okupatorjem, ukinitvi ustave, delitvi dr\xc5\xbeave, nara\xc5\xa1\xc4\x8dajo\xc4\x8di gospodarski krizi in vse ve\xc4\x8dji anarhiji. Vstaje so se mno\xc5\xbei\xc4\x8dno udele\xc5\xbeili ne samo \xc4\x8dlani vi\xc5\xa1jega dru\xc5\xbebenega razreda \xc5\xbelahte, ampak tudi kmetje in me\xc5\xa1\xc4\x8dani. Oblast je prevzel Tadeusz Ko\xc5\x9bciuszko, ki je \xc5\xa1tevilne kmete, ki so se udele\xc5\xbeili vojne, odvezal podlo\xc5\xbeni\xc5\xa1tva in jim podelil osebno svobodo in zemljo v last. Za\xc4\x8detek vojne je zaznamovala vrsta zmag vstajnikov, a se je polo\xc5\xbeaj hitro obrnil, ker sta proti njim svoji vojski poslali poleg Rusije \xc5\xa1e Habsbur\xc5\xa1ka monarhija in Prusija. Vstaja je bila zadu\xc5\xa1ena, napadalci so anektirali \xc5\xa1e preostanek ozemlja Republike, ki je 24. oktobra leta 1795 prenehala obstajati.'